《谢周裕之 其一》
宋代·徐积

乐不须丝竹，花不须桃李。舞不须轻躯，歌不须皓齿。

人生各有乐，顾我如何尔。我是两柳翁，家在南郭里。

诗酒以为乐，宾客至即喜。酒味酸或淡，瓷椀粗而伟。

或无一饤菜，但费几张纸。人情慕富贵，公何视贱鄙。

寒冷载肴酒，暮夜烦屐履。孚诚非猝然，饤饾亦劳止。

不用卞郎瓠，但坐杜侯椅。两桌合八尺，一炉暖双趾。

不以药随时，而用缯掩耳。或啖鱼菹尽，或爱藏蔬美。

或取鱐与腊，或约酒以指。人皆悦真厚，谁敢停箸匕。

一客癯而清，偶坐为六子。吟声尚鼓吹，欢情胜罗绮。

俗物无所用，高会有如此。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。